14.07.2023
Аԥсны Ахада Аслан Бжьаниа Гәылрыԥшь араион Кац иқыҭаҟны абзазаратә црыҵқәа рышьҭаҵарҭаҟны аргыларатә усурақәа шцо гәаиҭоит. Аобиект аҟны аусурақәа ирылагеит 2021 шықәса жьҭаарамзазы Аԥсны Аҳәынҭқарра Асоциал-економикатә ҿиара ацхрааразы аинвестициатә программа аҳәаақәа ирҭагӡаны.
Шьаҭанкылатәи аргыларазы аусбарҭа аиҳабы Ҭемыр Агрба аҳәынҭқарра Ахада адырра ииҭеит имҩаԥгоу аусуразы. Ари аусмҩаԥгатә афинансзоужьра 2 шықәса ҳәа еихшан. Ҳазҭагылоу аамҭазы аргыларатә усурақәа актәи рыхәҭа хыркәшахоит. 12 гектар зҵазкуа ашьҭаҵарҭа ацрыҵқәа рзы ажра мыругала еиқәыршәоуп, аихшарҭа цәаҳәа шьақәыргылоуп, арыцқьагатә ргыламҭақәа рзы амыругақәа ҿаҵоуп.
Ҭемыр Агрба иажәақәа рыла аҩбатәи ахәҭа ахыркәшараан иазԥхьагәаҭоуп арыцқьагатә ргыламҭақәа рыргылара.
«Аобиект аргылара хыркәшаны ианрыҭаха, аусура мҩаԥыслоит абри асхемала: 12-ҩык ауаа агәам-сам еилырхлоит аметалл афракциақәа, асаркьа ралхразы, анаҩс аорганикатә црыҵқәа ажра иҭажьхоит, еилацалахоит ирапаны. Ажра анҭәлак адгьылқәа реиҭашьақәыргылара мҩаԥгахоит», - иҳәеит Агрба. ШЬАУ аиҳабы иара убас иацҵаны иҳәеит агәам-сам еизакырҭахь инеиуа амҩ акаҭранбетонла ишыхҟьахо.